CELEX: 32022D0997
Language: sl
Date: 2022-04-07 00:00:00
Title: Sklep Sveta (EU) 2022/997 z dne 7. aprila 2022 o stališču, ki se v imenu Evropske unije zastopa na desetem zasedanju Konference pogodbenic Stockholmske konvencije o obstojnih organskih onesnaževalih glede predloga za spremembo Priloge A k tej konvenciji

27.6.2022   
               
               
                  SL
               
               
                  Uradni list Evropske unije
               
               
                  L 168/63
               
            
         SKLEP SVETA (EU) 2022/997
         z dne 7. aprila 2022
         o stališču, ki se v imenu Evropske unije zastopa na desetem zasedanju Konference pogodbenic Stockholmske konvencije o obstojnih organskih onesnaževalih glede predloga za spremembo Priloge A k tej konvenciji
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Stockholmska konvencija o obstojnih organskih onesnaževalih (v nadaljnjem besedilu: Konvencija) je začela veljati 17. maja 2004, v imenu Unije pa je bila sklenjena s Sklepom Sveta 2006/507/ES (1).
                  
               
                     (2)
                  
                  
                     Konvencija se v Uniji izvaja z Uredbo (EU) 2019/1021 Evropskega parlamenta in Sveta (2).
                  
               
                     (3)
                  
                  
                     Na podlagi 8. člena Konvencije lahko Konferenca pogodbenic Konvencije uvrsti kemikalije v priloge A, B in/ali C h Konvenciji ter opredelijo s temi kemikalijami povezani ukrepi za nadzor.
                  
               
                     (4)
                  
                  
                     Pričakuje se, da bo Konference pogodbenic Konvencije na svojem desetem zasedanju sprejela sklep o uvrstitvi nadaljnjih kemikalij v Prilogo A h Konvenciji.
                  
               
                     (5)
                  
                  
                     Zaradi varovanja zdravja ljudi in okolja pred nadaljnjimi izpusti perfluoroheksan sulfonske kisline (PFHxS), njenih soli in njej sorodnih spojin je treba zmanjšati ali odpraviti proizvodnjo in uporabo navedenih kemikalij na svetovni ravni ter podpreti njihovo uvrstitev v ustrezne priloge h Konvenciji.
                  
               
                     (6)
                  
                  
                     Primerno je določiti stališče, ki se v imenu Unije zastopa na desetem zasedanju Konference pogodbenic glede sprememb Priloge A h Konvenciji, saj bodo te spremembe za Unijo zavezujoče –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa na desetem zasedanju Konference pogodbenic Stockholmske Konvencije o obstojnih organskih onesnaževalih, je, da se ob upoštevanju zadevnih priporočil odbora za pregled obstojnih organskih onesnaževal podpre uvrstitev perfluoroheksan sulfonske kisline (PFHxS), njenih soli in njej sorodnih spojin v Prilogo A h Konvenciji brez posebnih izjem.
         
         
            Člen 2
            Glede na razvoj dogodkov na desetem zasedanju Konference pogodbenic Konvencije se lahko predstavniki Unije v posvetovanju z državami članicami na usklajevalnih srečanjih na kraju samem dogovorijo o izpopolnitvah stališča iz člena 1 brez nadaljnjega sklepa Sveta.
         
         
            Člen 3
            Ta sklep začne veljati na dan sprejetja.
         
         
            V Luxembourgu, 7. aprila 2022
            
               
                  Za Svet
               
               
                  predsednik
               
               J. DENORMANDIE
            
         
         
            (1)  Sklep Sveta 2006/507/ES z dne 14. oktobra 2004 o sklenitvi, v imenu Evropske skupnosti, Stockholmske konvencije o obstojnih organskih onesnaževalih (UL L 209, 31.7.2006, str. 1).
         
            (2)  Uredba (EU) 2019/1021 Evropskega parlamenta in Sveta z dne 20. junija 2019 o obstojnih organskih onesnaževalih (UL L 169, 25.6.2019, str. 45).